Tarybos sprendimas
2003 m. spalio 7 d.
dėl Europos bendrijos ir Kroatijos Respublikos susitarimo sudarymo pasikeičiant raštais dėl ekologinių taškų sistemos, nuo 2003 m. sausio 1 d. taikytinos Kroatijos tranzitiniam vežimui per Austriją
(2003/740/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 71 straipsnio 1 dalį, siejant ją su 300 straipsnio 2 dalies pirmos pastraipos pirmu sakiniu ir 300 straipsnio 3 dalies pirma pastraipa,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi:
(1) Europos bendrijos ir Kroatijos Respublikos laikinasis susitarimas dėl prekybos ir su prekyba susijusių klausimų [2], ypač 6 protokolo dėl kelių tranzitinio vežimo 2 straipsnio 2 dalies b punktas nustato, kad turi būti taikytina ekologinių taškų sistema, tapati 1994 m. Stojimo akto 9 protokolo 11 straipsnyje nustatytai sistemai.
(2) Bendrijos vardu Komisija derėjosi dėl Europos bendrijos ir Kroatijos Respublikos susitarimo pasikeičiant raštais dėl ekologinių taškų skaičiavimo metodo ir jų valdymo bei kontrolės išsamių taisyklių ir procedūrų nustatymo.
(3) Šis Susitarimas Bendrijos vardu buvo pasirašytas 2003 m. liepos 23 d., priklausomai nuo jo galimo sudarymo vėlesne data pagal Tarybos sprendimą 2003/440/EB [3].
(4) Šis Susitarimas turėtų būti patvirtintas,
NUSPRENDĖ TAIP:
1 straipsnis
Šiuo sprendimu Bendrijos vardu patvirtinamas Europos bendrijos ir Kroatijos Respublikos susitarimas pasikeičiant raštais dėl ekologinių taškų sistemos, nuo 2003 m. sausio 1 d. taikytinos Kroatijos tranzitiniam vežimui per Austriją.
Susitarimo pasikeitimo raštais tekstas pridedamas prie šio sprendimo [4].
2 straipsnis
Šis sprendimas skelbiamas Europos Sąjungos oficialiajame leidinyje.
Pasirašyta Liuksemburge, 2003 m. spalio 7 d.